**Analýza vplyvov na podnikateľské prostredie**

**Názov materiálu:**

**Zákon z ............2024, ktorým sa mení a dopĺňa zákon č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov**

**Predkladateľ:**

**Ministerstvo školstva, výskumu, vývoja a mládeže Slovenskej republiky**

**3.1 Náklady regulácie**

*Nepredpokladajú sa nové náklady v súvislosti s návrhom.*

**3.2 Vyhodnotenie konzultácií s podnikateľskými subjektmi pred predbežným pripomienkovým konaním**

*Vzhľadom na navrhované úpravy a ich vplyv na podnikateľské prostredie sa pred predbežným pripomienkovým konaním upustilo od konzultácií.*

**3.3 Vplyvy na konkurencieschopnosť a produktivitu**

*Navrhované opatrenia budú aplikované vo všetkých školách a zariadeniach bez ohľadu na zriaďovateľa, a preto sa nepredpokladá osobitný vplyv opatrení na konkurencieschopnosť a produktivity v súkromných školách a školských zariadeniach.*

**3.4 Iné vplyvy na podnikateľské prostredie**

Navrhované sú tieto zmeny:

* od učiteľov, ktorí najmenej tri roky pôsobili na vysokej škole a získali vysokoškolské vzdelanie III. stupňa, sa nebude vyžadovať doplňujúce pedagogické štúdium,
* zruší sa kategória odborného zamestnanca sociálny pracovník, pričom odborní zamestnanci, zaradení do tejto kategórie, budú naďalej vykonávať činnosti v kategórii sociálny pedagóg,
* odstráni sa požiadavka ovládania štátneho jazyka u pedagogických zamestnancov a odborných zamestnancov, ktorí poskytujú výchovu, vzdelávanie a odborné činnosti deťom cudzincov,
* odstráni sa administratívna prekážka, ktorou je nutnosť pracovného pomeru medzi garantom inovačného vzdelávania a poskytovateľom inovačného vzdelávania,
* zavedie sa kompenzačný príspevok, ktorý bude slúžiť ako motivačný a stabilizačný nástroj pre pedagogických zamestnancov a odborných zamestnancov,
* spresňujú sa podmienky pre zaradenie úspešných športovcov, trénerov a umelcov do vyššieho kariérového stupňa, čím sa zvýši právna istota,
* upravujú sa podmienky výkonu špecializovanej činnosti supervízora,
* spresnia sa podmienky uzatvorenia pracovného pomeru na dobu určitú.

Identifikované vplyvy na podnikateľské prostredie:

***Pozitívne vplyvy:***

* tým, že sa od učiteľov stredných škôl, ktorí najmenej tri roky pôsobili na vysokej škole a získali vysokoškolské vzdelanie III. stupňa, nebude vyžadovať doplňujúce pedagogické štúdium, sa v súkromných stredných školách zlepší možnosť personálneho zabezpečenia výchovy a vzdelávania, a to najmä v stredných odborných školách,

* tým, že sa zruší kategória odborného zamestnanca sociálny pracovník, pričom odborní zamestnanci, zaradení do tejto kategórie, budú naďalej vykonávať doterajšie činnosti sociálneho pracovníka v kategórii sociálny pedagóg, sa umožní súkromným školám efektívne plánovať a organizovať profesijný rozvoj, nakoľko sa odstráni právna neistota pri profesijnom rozvoji sociálnych pracovníkov v školách,
* tým, že sa odstráni požiadavka ovládania štátneho jazyka u pedagogických zamestnancov a odborných zamestnancov, ktorí poskytujú výchovu, vzdelávanie a odborné činnosti deťom cudzincov, v prostredí súkromných zriaďovateľov škôl a školských zariadení ako aj súkromných škôl sa odstráni legislatívna prekážka pri zabezpečovaní výchovy a vzdelávania detí cudzincov a bude ju možné personálne zabezpečiť odborne spôbilými cudzincami, ovládajúcimi príslušný cudzí jazyk,
* tým, že sa odstráni administratívna prekážka, ktorou je nutnosť pracovného pomeru medzi garantom inovačného vzdelávania a poskytovateľom inovačného vzdelávania, sa umožní súkromným poskytovateľom efektívne spolupracovať s garantom inovačného vzdelávania, osobitne v prípade malých alebo začínajúcich súkromných poskytovateľov inovačného vzdelávania,
* tým, že sa zavedie kompenzačný príspevok ako motivačný a stabilizačný nástroj pre pedagogických zamestnancov a odborných zamestnancov, sa umožní súkromným školám personálne stabilizovať učiteľský zbor a znížiť fluktuáciu pedagogických zamestnancov alebo odborných zamestnancov,
* tým, že sa spresňujú podmienky pre zaradenie úspešných športovcov, trénerov a umelcov do vyššieho kariérového stupňa, zvýši sa právna istota riaditeľov súkromných škôl pri čerpaní mzdového rozpočtu školy,
* tým, že sa upravujú podmienky výkonu špecializovanej činnosti supervízora, sa v súkromných školách odstráni riziko nedostatku finančných prostriedkov v dôsledku ustanovenia kariérovej pozície supervízora a znižovania ich základných úväzkov,
* tým, že sa spresnia podmienky uzatvorenia pracovného pomeru na dobu určitú, v podmienkach súkromných škôl nebude nutné umelo uzatvárať pracovný pomer na dobu určitú na dva školské roky v prípadoch, keď dôjde k uzatvoreniu pracovného pomeru na dobu určitú po začiatku príslušného školského roku.

***Negatívne vplyvy:***

* v súvislosti so zavedením kompenzačného príspevku môže dôjsť k zvýšeniu administratívnej záťaže súkromných škôl súvisiacej s vyplácaním kompenzačného príspevku, ktorý nebude súčasťou mzdy.